VENDIM
Nr. 192, datë 12.8.2025

MBI DHËNIEN E AUTORIZIMIT TË ERE-s PËR VENDOSJEN E KUOTAVE TË SHOQËRISË “SPV BLUE 2” SHPK SI MJET PËR GARANTIMIN E PËRMBUSHJES SË DETYRIMIT NDAJ “BANKA E TIRANËS” SHA, “BANKA OTP ALBANIA” SHA, “INTESA SANPAOLO BANK ALBANIA” SHA DHE “UNION BANK” SHA
(Ndryshuar me vendimin nr. 252, datë 8.10.2025)
(i përditësuar)

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 12.8.2025, mbasi shqyrtoi relacionin me nr. 2200/1 prot., datë 6.8.2025, të Drejtorisë së Licencimit dhe Autorizimeve, “Mbi kërkesën e shoqërisë ‘SPV Blue 2’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,
Konstatoi se:
Për qëllime të shqyrtimit të kërkesës për dhënien e autorizimit për shoqërinë “SPV Blue 2” sh.p.k., është ndjekur procedura dhe është analizuar dokumentacioni si vijon: 
1. Kërkesa për marrjen e autorizimit
- Shoqëria, me shkresën e protokolluar në ERE me nr. 2200 prot., datë 29.7.2025 ka paraqitur kërkesën për marrjen e autorizimit nga ERE për barrësimin e kuotave të saj (nëpërmjet vendosjes së barrës siguruese) me qëllim garantimin e shlyerjes së detyrimeve të lindura nga kontrata e kredisë sindikale në favor të “Banka e Tiranës” sh.a., “Banka OTP Albania” sh.a., “Intesa Sanpaolo Bank Albania” sh.a. dhe “Union Bank” sh.a., ku Agjent i Kredisë dhe i kolateralit është zgjedhur “Banka e Tiranës” sh.a.
2. Shqyrtimi i kërkesës dhe kërkesa për dokumentacion plotësues
- Shoqëria “SPV Blue 2” sh.p.k. është licencuar me vendimin e Bordit të ERE-s nr. 296 në datë 30.12.2024 në veprimtarinë e prodhimit të energjisë elektrike nga parku fotovoltaik “Blue 2” me kapacitet prodhimi 50 mw, me vendndodhje në Sheq Marinas.
3. Përfundime dhe kërkesa të tjera për dhënien e autorizimit
- Nga analiza e dokumentacionit të përcjellë nga shoqëria “SPV Blue 2” sh.p.k., rezulton se është dorëzuar i plotë dokumentacioni në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.
Plotësimi i kërkesave të nenit 5:
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.
- Neni 5, pika 5 – shoqëria ka deklaruar se kërkon që të mos jenë të hapura për publikim dokumentet si më poshtë: Marrëveshja e Barrës Siguruese mbi kuotat, nr. 4343 rep., nr. 1884 kol., datë 30.5.2025; Marrëveshja e Kredisë Sindikale, nr. 4338 rep., nr. 1877 kol., datë 30.5.2025; si dhe pasqyrat financiare të shoqërisë “SPV Blue 2” sh.p.k. Kjo kërkesë është vlerësuar e pranueshme, për shkak se përmbajtja e këtyre dokumenteve ka natyrë sensitive, duke përfshirë të dhëna financiare dhe personale të palëve të përfshira.
4. Plotësimi i kërkesës sipas nenit 8:
- Pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave.
- Pika 2 - janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 
- germa “a” - ekstrakti historik i regjistrit tregtar.
- germa “b” - vendimi i organeve drejtuese: Është depozituar vendimi i Asamblesë së Përgjithshme të shoqërisë “SPV Blue 2” sh.p.k., si dhe vendimet e Asamblesë të secilit ortak, ku miratohet vendosja e barrës siguruese mbi kuotat si mjet për garantimin e shlyerjes së kredisë sindikale.
- germa “c” – marrëveshjen përkatëse: 
Kontratë kredie, nr. 4338 rep., nr. 1877 kol., datë 30.05.2025, nënshkruar nga palët,  ku rezulton që qëllimi i përdorimit të kredisë është për rifinancimin e pjesës së pashlyer të huas ekzistuese, ndërtimin e impiantit fotovoltaik, duke përfshirë, por pa u kufizuar te kostot, shpenzimet dhe interesat e tij, financimin e llogarive të lidhura me ndërtimin e impiantit fotovoltaik, pagesën e çdo takse apo tarife të lidhur me të. 
- Pika 3 – shoqëria ka shlyer të gjitha detyrimet financiare ndaj ERE-s.
5. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “SPV Blue 2” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
- Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me banka vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje. Në referencë të nenit 9, pika 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit”, miratuar me vendimin nr. 235, datë 26.11.2022, shoqëria është e detyruar të dorëzojë në ERE ekstraktin historik të regjistrit tregtar brenda 10 (dhjetë) ditëve nga momenti i reflektimit në të i vendosjes së kolateralit mbi kuotat e saj.
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.
Për gjithë sa më sipër, Bordi i ERE-s 

VENDOSI:

1. Dhënien e autorizimit të ERE-s për vendosjen e kuotave të shoqërisë “SPV Blue 2” sh.p.k. si mjet për garantimin e përmbushjes së detyrimit ndaj “Banka e Tiranës” sh.a., “Banka OTP Albania” sh.a., “Intesa Sanpaolo Bank Albania” sh.a. dhe “Union Bank” sh.a., ku agjent i kredisë dhe i kolateralit është zgjedhur “Banka e Tiranës” sh.a. (sipas kontratës së kredisë sindikale nr. 4338 rep., nr. 1877 kol., datë 30.5.2025).
2. Dhënia e autorizimit nga ERE sipas përcaktimeve të pikës 1 të këtij vendimi nuk e çliron shoqërinë “SPV Blue 2” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
[bookmark: _GoBack]3. Shfuqizuar. 
4. Shoqëria “SPV Blue 2” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.
5. Ky vendim është objekt rishikimi nga ERE.
6. Drejtoria e Licencimit dhe Autorizimeve të njoftojë shoqërinë “SPV Blue 2” sh.p.k. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

NË MUNGESË DHE ME URDHËR 
ANËTAR I BORDIT TË ERE-s
Petraq Lika

